En ung mand på 17 år er fredag aften kommet alvorligt til skade i et færdselsuheld i landsbyen Anbæk i Østjylland.



Den 17-årige trådte ud foran en bil på Viborgvej i Anbæk. Ifølge politiet kunne bilisten ikke undgå at ramme fodgængeren.



- Ved påkørslen blev den unge mand alvorligt kvæstet og er i kritisk tilstand. De nærmeste pårørende er underrettet, skriver Østjyllands Politi i et tweet natten til lørdag.



Det var føreren af bilen, en yngre kvinde, som klokken 22.42 alarmerede politiet om påkørslen, oplyser Per Bennekov, vagtchef ved Østjyllands Politi.



De tekniske undersøgelser på stedet blev afsluttet i løbet af natten.



/ritzau/